b'\n_START_ARTICLE_\nBilbaon Grand Slam -finaali 2008\n_START_SECTION_\nVahvuus\n_START_PARAGRAPH_\nPelaajien ELO-keskiarvo oli turnauksen alkaessa 2\xc2\xa0769, mik\xc3\xa4 nosti turnauksen luokkaan 21. Joidenkin mukaan turnaus ylsi jopa luokkaan 22, kun otetaan huomioon pelaajien ep\xc3\xa4viralliset, ajantasaiset ELO:t. J\xc3\xa4rjest\xc3\xa4j\xc3\xa4t itse laskivat turnauksen olleen kaikkien aikojen vahvin turnaus ELO-lukujen perusteella. J\xc3\xa4rjest\xc3\xa4jien ilmoittaman tiedon mukaan pelaajien ajantasainen ELO-keskiarvo oli 2\xc2\xa0775,63. Turnauksen ELO-keskiarvo oli joka tapauksessa shakin historian korkein.\n_START_SECTION_\nPelaaminen\n_START_PARAGRAPH_\nPelit pelattiin \xc3\xa4\xc3\xa4nieristetyn lasin takana Plaza Nuevalla ja rakennuksen ulkopuolelta oli suora n\xc3\xa4kym\xc3\xa4 pelaajiin. Pelitila oli 4 metri\xc3\xa4 korkea, 8 metri\xc3\xa4 leve\xc3\xa4 ja 8 metri\xc3\xa4 pitk\xc3\xa4. Lasi oli valmistettu luodinkest\xc3\xa4v\xc3\xa4ksi. Kaikki pelit pelattiin 17.00 paikallista aikaa. Pelit pelattiin yksi p\xc3\xa4iv\xc3\xa4ss\xc3\xa4 2. syyskuuta \xe2\x80\x93 13. syyskuuta. 7. ja 11. p\xc3\xa4iv\xc3\xa4 olivat vapaap\xc3\xa4ivi\xc3\xa4._NEWLINE_Peliaikana oli 90 minuuttia ensimm\xc3\xa4isille 40 siirrolle ja 60 lopuille. Jokainen pelaaja pelasi toisia vastaan kahdesti: valkeilla ja mustilla. Erikoisena s\xc3\xa4\xc3\xa4nt\xc3\xb6n\xc3\xa4 pelaajat eiv\xc3\xa4t voineet sopia kesken\xc3\xa4\xc3\xa4n tasapeli\xc3\xa4. Tasapeli voitiin sopia vain, jos molemmat pelaajat ehdottivat sit\xc3\xa4 tuomarille, mink\xc3\xa4 j\xc3\xa4lkeen t\xc3\xa4m\xc3\xa4 neuvotteli teknisen assistentin kanssa ennen lopullista p\xc3\xa4\xc3\xa4t\xc3\xb6st\xc3\xa4._NEWLINE_Normaalin pistelaskun sijaan pelaaja sai voitosta kolme pistett\xc3\xa4, tasapelist\xc3\xa4 yhden ja tappiosta nolla pistett\xc3\xa4. T\xc3\xa4m\xc3\xa4n tarkoituksena oli kannustaa pelaajia taistelemaan voitosta enemm\xc3\xa4n.\n_START_SECTION_\nPalkinnot\n_START_PARAGRAPH_\nTurnauksen palkintoina oli yhteens\xc3\xa4 400\xc2\xa0000 euroa. Voittaja sai rahoista 150\xc2\xa0000, toinen 70\xc2\xa0000, kolmas 60\xc2\xa0000 ja loput aina 10\xc2\xa0000 edelliseksi sijoittunutta v\xc3\xa4hemm\xc3\xa4n. Palkintosumma oli kaikkien aikojen suurin rahasumma, jos maailmanmestaruusotteluita ei lasketa mukaan._NEWLINE_Turnauksen sponsoreina toimivat Bilbaon kaupunki, Mercado de la Ribera, Casco Viejo, Bizkaiko Foru Aldundia - Diputaci\xc3\xb3n Foral de Bizkaia, Ferrocarriles Espa\xc3\xb1oles de V\xc3\xada Estrecha, Eusko Jaurlaritza - Gobierno Vasc, Euskatel ja Bilbao Bizkaia Kutxa.\n_START_SECTION_\nTurnauksen seuraaminen\n_START_PARAGRAPH_\nTurnausta saattoi seurata lasin l\xc3\xa4pi aukiolta. Ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 turnausta seurasikin tuhansia ihmisi\xc3\xa4. Katsojia oli yht\xc3\xa4 paljon my\xc3\xb6s seuraavana p\xc3\xa4iv\xc3\xa4n\xc3\xa4, vaikka ilma olikin sateinen._NEWLINE_Paikan p\xc3\xa4\xc3\xa4ll\xc3\xa4 siirtoja oli kommentoimassa useita suurmestareita, kuten Boris Spasski ja Susan Polgar._NEWLINE_Pelit l\xc3\xa4hetettiin my\xc3\xb6s Internetiss\xc3\xa4. Turnausta saattoi seurata esimerkiksi ChessBasen Playchess.comin tai ChessGames.comin sek\xc3\xa4 tapahtuman virallisten kotisivujen kautta.\n_START_SECTION_\nOheisaktiviteetit\n_START_PARAGRAPH_\nItse p\xc3\xa4\xc3\xa4turnauksen lis\xc3\xa4ksi turnauspaikalla j\xc3\xa4rjestettiin useita muitakin tapahtumia. 13. p\xc3\xa4iv\xc3\xa4 pidettiin sadan pelaajan avoin turnaus, jossa p\xc3\xa4\xc3\xa4voittona oli nelj\xc3\xa4 tuhatta euroa. Paikalla pidettiin my\xc3\xb6s blitz-turnaus, johon saattoi osallistua yhteens\xc3\xa4 jopa 120 pelaajaa. Aikaa siirtoihin oli vain viisi minuuttia. Palkintoina oli yhteens\xc3\xa4 16 tuhatta euroa ja matka kahdelle M-Tel-turnaukseen Sofiaan vuonna 2009. 12. p\xc3\xa4iv\xc3\xa4 pidettiin my\xc3\xb6s teht\xc3\xa4v\xc3\xa4shakki-kilpailu, jossa osallistujien piti ratkaista 40 teht\xc3\xa4v\xc3\xa4\xc3\xa4. Paikalle oli my\xc3\xb6s j\xc3\xa4rjestetty erilaista toimintaa lapsille.'